**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351, 6974881331** fax: **2674022211,** web site: [**www.eakp.gr**](http://www.eakp.gr)**,** email: [**info@eakp.gr**](mailto:info@eakp.gr)

**Αθήνα 7 Ιουλίου 2020**

**ΟΛΟΙ ΣΤΑ ΣΥΛΛΑΛΗΤΗΡΙΑ ΠΟΥ ΘΑ ΓΙΝΟΥΝ ΣΕ ΟΛΗ ΤΗ ΧΩΡΑ ΣΤΙΣ 9 ΙΟΥΛΙΟΥ**

**ΓΙΑ ΝΑ ΑΠΟΣΥΡΘΕΙ ΤΟ ΝΟΜΟΣΧΕΔΙΟ ΤΗΣ ΚΥΒΕΡΝΗΣΗΣ ΠΟΥ ΕΠΙΧΕΙΡΕΙ ΝΑ ΚΑΤΑΡΓΗΣΕΙ ΤΟ ΔΙΚΑΙΩΜΑ ΤΩΝ ΕΡΓΑΖΟΜΕΝΩΝ ΝΑ ΔΙΑΔΗΛΩΝΟΥΝ ΚΑΙ ΝΑ ΑΓΩΝΙΖΟΝΤΑΙ ΓΙΑ ΤΟ ΔΙΚΙΟ ΤΟΥΣ**

**Μετά τον περιορισμό του δικαιώματος στην απεργία,** που επέβαλε με νόμο η προηγούμενη κυβέρνηση ΣΥ.ΡΙΖ.Α. - ΑΝ.ΕΛ., η κυβέρνηση της Ν.Δ. παίρνει τη σκυτάλη **για να δυναμώσει ακόμα περισσότερο την καταστολή και την τρομοκρατία κατά του εργατικού - λαϊκού κινήματος,** προωθώντας νομοσχέδιο που στην ουσία **θέτει υπό περιορισμό και απαγόρευση τις διαδηλώσεις και τις κινητοποιήσεις** των εργαζομένων.

Με το συγκεκριμένο νομοσχέδιο, **επιχειρούν:**

* **Να μας εμποδίσουν να διαδηλώνουμε και να αγωνιζόμαστε** για να καλυτερεύσουμε τη ζωή μας, **να διεκδικούμε** δουλειά με δικαιώματα, δωρεάν κοινωνική ασφάλιση, περίθαλψη, μόρφωση για τα παιδιά μας.
* **Να επιβάλουν σιγή νεκροταφείου** σε όλους τους χώρους δουλειάς, για να προωθούνται χωρίς αντιδράσεις τα μέτρα που μας εξαθλιώνουν και μας διαλύουν τη ζωή.
* **Να καταργήσουν ένα ακόμα βασικό δημοκρατικό δικαίωμά μας,** που κατακτήθηκε μετά από μακροχρόνιους αγώνες και θυσίες των εργαζομένων και του λαού μας.

Με την προώθηση και του συγκεκριμένου νομοσχεδίου, **αποκαλύπτεται ξεκάθαρα ότι:**

* Οι κυβερνήσεις **φοβούνται τους αγώνες των εργαζομένων** ενάντια στα αντιλαϊκά μέτρα και **γι αυτό θέλουν να τους καταργήσουν** περιορίζοντας τις συνδικαλιστικές ελευθερίες, για να φιμώσουν το εργατικό - λαϊκό κίνημα.
* Η σημερινή κυβέρνηση γνωρίζει πολύ καλά ότι **το επόμενο διάστημα θα πολλαπλασιαστούν και θα μαζικοποιηθούν οι αγωνιστικές κινητοποιήσεις** των εργαζομένων στον ιδιωτικό και στον δημόσιο τομέα, **εξαιτίας των νέων αντιλαϊκών μέτρων που θα επιβληθούν εναντίον τους,** σε συνέχεια αυτών που θεσμοθετήθηκαν μέσα στην υγειονομική κρίση.

Όλοι εμείς, οι ένστολοι υπάλληλοι στα Σώματα Ασφαλείας και τις Ένοπλες Δυνάμεις της χώρας**, επειδή έχουμε ήδη όλα αυτά τα χρόνια αρκετούς περιορισμούς** **στην συνδικαλιστική μας δράση** και στις διεκδικήσεις, **γνωρίζουμε από πρώτο χέρι τι σημαίνει εκμετάλλευση,** εντατικοποίηση της δουλειάς, απλήρωτη υπερεργασία, έλλειψη μέτρων προστασίας κ.α.

Η **Ε**νωτική **Α**γωνιστική **Κ**ίνηση **Π**υροσβεστών **σε αντίθεση με τις συμβιβασμένες συνδικαλιστικές πλειοψηφίες** στο χώρο μας, **καλεί τους συναδέλφους** πυροσβέστες **να συμμετέχουν μαζικά στα συλλαλητήρια** που θα πραγματοποιηθούν σε όλη τη χώρα, την **Πέμπτη στις 9 Ιουλίου.**

**Ενώνουμε** **τις φωνές μας** μαζί με τους υπόλοιπους εργαζόμενους σε δημόσιο και ιδιωτικό τομέα, μαζί με τον λαό, **για να ματαιώσουμε στην πράξη** την εφαρμογή του νομοσχεδίου και να διεκδικήσουμε **να μην καταργηθεί το δικαίωμά μας, να διεκδικούμε μια καλύτερη ζωή.**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**